РЕПУБЛИКА СРБИЈА

НАРОДНА СКУПШТИНА

Одбор за заштиту животне средине

19 Број: 06-2/69-15

20. фебруар 2015. године

Б е о г р а д

ЗАПИСНИК

13. СЕДНИЦЕ ОДБОРА ЗА ЗАШТИТУ ЖИВОТНЕ СРЕДИНЕ,

ОДРЖАНЕ 20. ФЕБРУАРА 2015. ГОДИНЕ

Седница је почела у 11,05 часова.

Седници је председавао др Бранислав Блажић, председник Одбора.

Седници су присуствовали чланови Одбора: Владимир Петковић, Адриана Анастасов, Једимир Вучетић, Соња Влаховић, Ивана Стојиљковић, Гордана Зорић, Виолета Лутовац, Гордана Топић, Момо Чолаковић, Нада Лазић, Иван Карић, Шаип Камбери, као и Милосав Милојевић, заменик члана Одбора Бобана Бирманчевића.

Седници нису присуствовали чланови Одбора: Бобан Бирмачевић, Ивана Динић, Дејан Николић и Ђорђе Косанић.

Седници је присуствовала и народни посланик Александра Томић.

Седници су присуствовали представници Министарства пољопривреде и заштите животне средине: државни секретар Стана Божовић, помоћник министра Слободан Ердељан, помоћник министра Жељко Пантелић, начелник Одељења за управљање отпадом, Радмила Шеровић, начелник Одељења за управљањем пројектима, Љиљана Вељковић, начелник Одељења за међународну сарадњу, Гордана Петковић, шеф Одсека за економске инструменте, Миодраг Радовановић, шеф Одсека за финансијско управљање Дијана Станковић, начелник Одељења за хармонизацију прописа, Зоран Ибровић, шеф Одсека за климатске промене, Данијела Божанић и секретар министарства Драган Игњац. Седници су такође присуствовали: Александар Драгишић, директор Завода за заштиту природе, Југослав Николић, директор Републичког хидрометеролошког завода, Филип Радовић, директор Агенције за заштиту животне средине, Јасмина Мурић, кабинет државног секретара, представници Агенције за заштиту од јонизирајућих зрачења: Слађан Велинов, директор и Маја Еремић Савковић, помоћник директора и предствници Зелене столице: Мирко Поповић, Београдска отворена школа, Милош Ђајић, центар модерних вештина.

На предлог председника Одбора, већином гласова (12 за и два члана Одбора нису гласала), усвојен је следећи:

Д н е в н и р е д :

1. Информација о раду Министарства пољопривреде и заштите животне средине за период мај-јул и август-октобар 2014. године;
2. Разно.

Пре преласка на разматрање утврђеног Дневног реда, усвојен је, једногласно, без примедаба, Записник 12. седнице Одбора, одржане 11. фебруара 2015. године.

Прва тачка дневног реда **–** **Информација о раду Министарства пољопривреде и заштите животне средине за период мај-јул и август-октобар 2014. године**

У уводном излагању, државни секретар Стана Божовић обавестила је Одбор да су присутни сви сарадници из Министарства, који могу да одговоре на сва питања која се односе на Информацију о раду Министарства пољопривреде и заштите животне средине за период мај-јул и август-октобар 2014. године.

У дискусији која је уследила учествовали су: Нада Лазић, Стана Божовић, Жељко Пантелић, Филип Радовић, Слободан Ердељан, Мирко Поповић, Гордана Петковић, Бранислав Блажић, Гордана Зорић, Момо Чолаковић и Александра Томић.

Постављено је питање колико је пријава, које су поднели инспектори и процесуирано. Констатовано је да с обзиром на велики број поднетих пријава, а мали број процесуираних случајева, инспекцијски надзор не даје резултате.

Наглашено је да је број поднетих пријава непоуздан индикатор, с обзиром на то да судови нису дужни да достављају информацију о томе колико је пријава процесуирано. Због судског поступка који је прилично спор (некад траје и по неколико година), немамо прецизне информације о томе колико је пријава процесуирано. Скренута је пажња на преблагу казнену политику судова у овим поступцима.

Изнет је податак, да се од 5.5 милиона динара прикупљењних од наплаћених такси, око 4 милијарде слило се у Буџет Републике Србије, а остатак је расподељен на локалне самоуправе. Постављено је питање да ли се нешто од тих средстава утрошило на пројекте из области животне средине (зелени динар).

Када се ради о наменском трошењу еко-буџета локалних самоуправа, наглашено је да се врши контрола и да ће бити консеквенци за оне који су та средства ненаменски трошили.

Постављено је питање да ли се успешно спроводи аутоматски мониторинг квалитета ваздуха и да ли постоји континуитет у раду, с обзиром на на чињеницу да су за одржавање аутоматских мониторинг станица, на годишњем нивоу, неопходна велика финансијска средства.

Изнет је податак да одржавање мреже за мерење квалитета ваздуха кошта 5-10% од цене опреме на годишњем нивоу. Мерне станице су успостављене почетком ове деценије, кроз IPA пројекат. Након инсталације мерних станица, буџет Агенције за заштиту животне средине није увећан за трошкове одржавања, него је Министарство, преко Фонда за заштиту животне средине, финансирало одржавање. Након укидања Фонда, ресорно министарство је преузело обавезе финансирања. Сматра се да ће се проблем финансирања певазићи формирањем Зеленог фонда.

Затражена је и информација о томе колико су локалне самоуправе попуњених упитника, који се односе на пресек стања у области третмана отпадних вода до сада доставиле.

Саопштено је да је Министарству од 525 упитника, достављено 237 попуњених у вези са третманом отпадних вода, из 109 градова и општина, као и 149 од комуналних предузећа. Нови информациони систем олакшава извршење ове обавезе, а због неподношења извештаја, подигнуто је 5400 пријава.

Постављено је питање у вези са експланаторним скринингом, који је одржан у Бриселу и када ће Поглавље 27 бити отворено.

Одбор је информисан о томе да је у септембру месецу одржан експланаторни скриниг у Бриселу, где је Преговарачка група за Поглавље 27, имала прилику да се упозна са стандардима Европске уније када је у питању област животне средине. Након тога, у новембру месецу, преговарачки тим је, на билетералном скринингу, представио стање у животној средини у Републици Србији. На питање колико ће новца Република Србија издвојити за област животне средине, Одбор је информисан о томе да у томе имамо велику подршку Шведске агенције Sidа, која помаже у стратегији финансирања животне средине. Добијене су смернице за достављање прецизних планова који се тичу одређених директива и стандарда, пре свега инфраструковних пројеката (пречишћавања отпадних вода, управљање отпадом, индустријска загађења). Истакнуто је да је неопходна успешна сарадња са другим министарствима, Народном скупштином као законодавним органом, невладиним сектором и цивилним друштвом, како би се остварили добри резултати. Наведено је да је рок за достављање документа о посебним плановима Бриселу 12. април 2015. године, након чега од њих добијамо инструкције за даље поступање и извештај. Наглашено је да је животне средина Влади Републике Србије на централном месту. Потребно је око 10,5 милијарди евра за достизање циљева у овој области, а наслеђени проблеми представљају велики терет. Истакнуто је да имамо стартну позицију у преговорима као што су је имале и друге државе у процесу европских интеграција.

Постављено је питање како ћемо искористити велика средства из фондова која ће нам бити на располагању и указано на проблем недостатка стручњака за велике инфраструктурне пројекте, с обзиром на то да ће 70% средстава бити обезбеђено из фондова ЕУ, ИПА фоднова и зајмова, а 30% ће бити на терет Буџета РС, али и великих постројења.

Одбор је информисан о томе да је формирана Радна група (мулисекторска), чији је задатак да пронађе најбољи модел финансирања у области животне средине, као и да је закључено да је потребно формирање Зеленог фонда, а да следи договор о корацима за успостављање новог система финансирања у овој области. До септембра би требало успоставити Зелени фонд, за шта је неопходна подршка Министарства финансија. Истакнути су резултати надлежних инспекција (пореске, тржишне, финансијске), које у извршиле конторлу фирми у реструктуирању, као и да је дошло до повећања наплате такси за 35% у децембру 2014. године (15 милијарди динара).

Указано је на то да информација о раду министарства треба да садржи и проблеме на које се наилази, као и начин на који се они превазилазе, јер се из набрајања послова које је Министарство обављало не види суштина проблема. Скренута је пажња на то да информације треба да буду оперативније, како би Одбор њиховим поређењем могао да прати у континуитет у раду Министарства и да помогне у превазилажењу проблема.

Постављено је питање да ли су завршени нацрти закона о заштити животне средине, о управљању отпадом и о заштити природе, имајући у виду да су да су они били у скупштинској процедри и да су повучени крајем 2013. године. Сугерисано је да јавност треба да буде упозната са моделима финансирања, које је Радна група проследила Министарству финансија. Наглашено је да не треба водити једну јавну расправу о сва три нацрта закона, као што је то раније био случај, као и да треба успоставити шири дијалог са организацијама цивилног друштва и локалним самоуправама по овом питању. Постављено је питање када ће текстови ових закона бити објављени на сајту Министарства и на тај начин стављени на увид заинтересованој јавности.

Појашњено је да ће нацрти ових закона бити завршени када се успостави модел финасирања заштите животне средине. Према плану рада Владе, ови закони би требало да што пре изађу у јавност, када се усвоји један од три модела финансирања који се разматрају. Од нацрта закона из 2013. године се одустало јер је утврђено да буџетски модел финанасирања није најбоље решење.

Представници организација цивилног друштва позвани су да своје коментаре, сугестије и предлоге о овим законима доставе Министарству и Одбору и пре отварања јавне расправе о нацртима, јер већ могу да укажу на то шта је потребно другачије регулисати и изменити у постојећим законима.

Постављено је питање колико се пажње посвећује детекцији нејонизијућих зрачења, које је присутније од аеро загађења, као и на који се начин оно контролише (само по пријави или на други начин).

Објашњено је да постоје лабораторије које мере поље, као и да је много тога у надлежности локалних самоуправа, а да страх грађана од нејонизујућег зрачења полази од тога што не познају ову област и потенцијалне ризике.

Изнето је да се виде одређени помаци у раду Министарства, локалних самоуправа и Покрајинског секретаријата у овој области, као и да ће посланичка група ПУПС подржати информацију о раду Министарства.

Наглашено је да је сарадња са невладним сектором суштинска ствар у постизању циљева и остваривању резултата, као и да су представници НВО укључени у све радне групе које је формирало Министарство, а да је за ову годину предвиђено 20 милиона динара за пројекте НВО у области заштите животне средине, који се додељују на основу конкурса.

Указано је на то да 20 милиона динара није довољно средстава за ову намену, али да је важно да постоји континуитет.

Скренута је пажња на проблем који настаје услед дугих судских процеса, па је предложено да се у обуке укључе, поред судија, и тужиоци.

Указано је на то да је Законом о локалној самоуправи и Законом о комуналним делатностима много обавеза дато локалним самоуправама, које немају довољно финансија да их све изврше. И Европска комисија је детектовала у свом извештају ове проблеме.

Указано је на то да су неке локалне самоуправе из различитих страних фондова повукле велика средства, која нису искоришћена, па је потребно утврдити одговорност за то. Потребно је установити Зелени суд части и јак контролни механизам, са строгим санкцијама, како би се ствари довеле у ред.

Изнет је податак да су средствима ЕУ финансиране обуке за судије, али да ефекат тих обука није задовољавајући, па је боље да се пет до десет судија специјализује за ову област.

Народни посланик Александра Томић, председник Одбора за привреду регионални развој, трговину, туризам и енергетику, информисала је Одбор о томе да је у Народној скупштини формирана неформална посланичка група „Економски кокус“, коју чине представници свих посланичких партија, председник Одбора за финансије, републички буџет и контролу трошења јавних средстава, председник Одбора за привреду регионални развој, трговину, туризам и енергетику, а председник је подпредседник Народне скупштине Владимир Маринковић. Економски кокус се бави израдом одређених аката који треба суштински да отворе и поједноставе инвестициони амбијент свим страним и домаћим инвеститорима. Иницијатори за доношење нових законских решења (нпр. Закон о планирању и изградњи) били су USAID, NALED и IRI. Планира се рад на тексту закона о водама, закона о шумамама и закона о заштити животне средине. Већ су почели да пристижу предлози NALED-a, USAID-a и IRI-ja, као струковних удружења, која заступају интересе инвеститора, о томе како би ти закони требало да изгледају. Сложила се са председником Одбора Браниславом Блажићем да цивилни сектор и невладине организације треба да учествују у креирању законских решења, тако што ће слати своје предлоге надлежном одбору, где ће се се они даље усаглашавати. Најавила је да ће Одбор за привреду, регионални развој, трговину, туризам и енергетику, 25. марта одржати Јавно слушање на тему „Развој одрживог тржишта биоенергије у Србији“, на које ће бити позвани Одбор за заштиту животне средине и Одбор за пољопривреду, шумарство и водопривреду. Јавно слушање ће се одржати на иницијативу немачка развојна агенција GIZ.

Државни секретар Стана Божовић информисала је Одбор да се очекује потписивање протокола о сарадњи са ГИЗ-ом и да су одређена два представника Министарства, као focal point: државни секретари Голубовић и Божовић, па је истакла да би требало укључити и њих, као и професора Бањца из Мнистарства енергетике.

На предлог председника Одбора, Одбор је (са 11 гласова за, једним гласом против и један члан Одбора није гласао, од укупно 13 присутних) одлучио да прихвати Информацију о раду Министарства пољопривреде и заштите животне средине за период мај-јул и август-октобар 2014. године, без примедаба.

Дуга тачка дневног реда - **Разно**

Председник Одбора је иформисао Одбор о позиву за Тематску седницу Радне групе Националног конвента о Европској унији за Поглавље 27 - животна средина, „Координација индустријског загађења и активности у сектору вода, одговорност оператера за нанету штету и рад инспекције“, која ће се одржати у понедељак 23. фебруара 2015. године, у Великој сали Скупштине општине Врбас, са почетком у 11,00 часова. Замолио је да неко од чланова Одбора учествује и да Одбор информише о овом скупу.

Подсетио је присутне на то да ће Одбор одржати јавно слушање на тему „Подизање ветрозаштитних појасева и заштита од ерозије“ у уторак, 24. фебруара 2015. године у Малој сали у Дому Народне скупштине, са почетком у 11,00 часова.

Седница је завршена у 12,33 часова.

СЕКРЕТАР ПРЕДСЕДНИК

Милица Башић др Бранислав Блажић